Ego Galterius, Dei gratia Lingonensis episcopus, presentis carte attestatione, presentibus et futuris ratum et notum fieri volo quod Viardus de Vacua silva, pro anima uxoris sue Regine, cognomento Riverie, dedit in elemosinam Deo et Sancte Marie de Alberipa, universi generis animalibus pasturam atque porcis paissonem in finagio et potestate ville que Alnetum dicitur, ita ut si dampnum inibi factum fuerit, sive ab hominibus, sive ab animalibus predicte domus, solus capitalis sine alia exactione restituetur. Retortas quoque et si quid de minutis aasamentis opus fuerit, excepto grosso boscho, fratres ejusdem domus accipient. Hec laudavit Rainaldus, filius supradicti Viardi. De his omnibus testes sunt: Huo presbiter de Vacua silva, David presbiter de Bay; milites; Renaldus Grossus de Grance, Viardus Morohiers; Odo frater domini Huonis de Brecis.